Hari ini 41 tahun yang lalu, peraduan menamakan kereta nasional pertama diumumkan.

PM ke-4, Datuk Seri (Tun) Dr. Mahathir Mohamad mengilhamkan penghasilan kereta nasional pertama pada 1979, membawa kepada penubuhan Perusahaan Otomobil Nasional (Proton) pada 7 Mei 1983 di bawah Pertubuhan Perindustrian Berat Malaysia (HICOM).

Apabila diumumkan bahawa Malaysia akan mengeluarkan kereta pertamanya menjelang 1985, dianjurkan peraduan ‘Menamakan Kereta Nasional Kita Yang Pertama’ yang diumum pada 12 Januari 1984 oleh Pengarah Eksekutif HICOM, Mohd Saufi Abdullah.

Peraduan anjuran Proton itu menerima penyertaan daripada 102,823 orang rakyat Malaysia. Akhirnya Staf Sarjan Ismail Jaafar dari Markas 2 Divisyen, Kem Tun Razak, Pulau Pinang dipilih sebagai pemenangnya yang mencadangkan nama ‘SAGA’.

Beliau dikatakan mendapat ilham untuk nama tersebut ketika bermain ‘Scrabble’ bersama rakan-rakannya, menjelaskan bahawa ia juga adalah akronim kepada Safety (Keselamatan), Achievement (Pencapaian), Greatness (Keunggulan) & Ability (Kebolehan).

Beliau dikatakan mendapat ilham untuk nama tersebut ketika bermain ‘Scrabble’ bersama rakan-rakannya, menjelaskan bahawa ia juga adalah akronim kepada Safety (Keselamatan), Achievement (Pencapaian), Greatness (Keunggulan) & Ability (Kebolehan).

Proton Saga dilancarkan pada 9 Julai 1985 oleh Dr. Mahathir & kereta nasional pertama Malaysia itu menjadi hadiah buat Staf Sarjan Ismail yang menerimanya pada 1 September 1985, hari yang mana Proton Saga mula dipasarkan. 

Program dipanggil ’Sagarama’ turut dianjurkan yang menjelajah ke seluruh tanah air untuk memperkenal & mempromosikan kereta nasional pertama tersebut.

*Gambar: Staf Sarjan Ismail (kanan) ketika menerima hadiah kemenangannya pada 1 September 1985.

Sumber: Arkib Negara Malaysia, Proton, Paul Tan